Papersnake/gushiwen huggingface dataset:
昨宿镇远馆舍风景殊佳惜未留题作一律补之
朱方增（清代）

顿教一宿恋空桑，旅梦犹牵潕水阳。远縠碧生溪口渡，斜晖红上寺门墙。

凭谁罨画携行箧，无此湖山惜故乡。祇怅烟云容易过，雪鸿踪迹太匆忙。
金陵杂兴二百首
苏泂（宋代）

池亭楚楚更堂堂，占得宽閒地一方。
花竹四时随处有，纵无人赏亦何妨。
秋试后胡益士恭归番阳与游吴山圣水寺
张翥（元代）

高处见沧溟，西风吹酒醒。潮来一片白，山拥万重青。

草木如浮动，烟尘忽杳冥。登临不可极，吟思满秋汀。
作家书
孟超然（清代）

勉强报平安，欲书还迟迟。行者马已秣，安得罄其私。

寄信谢行人，归去到茅茨。但言颜色好，不异去家时。

远游事多端，勿使衰亲疑。送君上马去，我心君应知。
戒蝇
李吕（宋代）

我夙造恶业，半生苦疮癤。
蝇喙利如针，秉箑倦挥灭。
彼蝇业更深，曾不慕香洁。
乘间恣飞舞，嗜此秽脓血。
我虽以慈受，汝愧宁可雪。
狂念傥不悛，善计有一说。
海上逐臭夫，正是汝俦埒。
速往从这游，从容度岁月。
贪痴志原足，人害永除绝。
相汝下劣躯，不过藉炎热。
徼倖岂可常，肃霜妨凛冽。
月映清淮流
佚名（唐代）

淮月秋偏静，含虚夜转明。桂花窥镜发，蟾影映波生。

澹滟轮初上，裴回魄正盈。遥塘分草树，近浦写山城。

桐柏流光逐，蠙珠濯景清。孤舟方利涉，更喜照前程。
盘龙山行宫作 其一
弘历（清代）

盘山晓别驻盘龙，华盖回瞻翠郁浓。此是于田聊一见，已教气象压诸峰。
鹧鸪天·昼得游嬉夜得眠
张孝祥（宋代）

昼得游嬉夜得眠。农桑欲遍楚山川。问看百姓知公否，馀子纷纷定不然。思主眷，酌民言。与民称寿拜公前。只将心与天通处，合住人间五百年。
声声慢
张肯（明代）

雪晴山邬，月冷江皋，岁寒解后相逢。携手归来，轻盈一样春容。

行行□鸣环，暗香霏、缥缈东风。弄花手，与安排金屋，共贮芳。

雅淡暗通心素，笑桃根桃叶，冶艳妖红。试问韶华，樽前若个情浓。

想是乔家姊妹，可人处、清致皆同。春正好，淡眉山、愁减几重。
挽傅奉议三首 其三
赵鼎臣（宋代）

为儒嗟不达，射策竟知名。爵命加黄壤，诗书到后生。

高年鸠杖贵，故国锦衣荣。他日兰亭会，何由见老成。
登麻姑山 其一
刘泾（宋代）

溪行爱宛转，石坐怜皴苍。白云起目前，如鹤两翼张。

蜕我衣上尘，驾之以翱翔。欲揽恍不接，身在意飘扬。
从军行七首·其五
王昌龄（唐代）

大漠风尘日色昏，红旗半卷出辕门。
前军夜战洮河北，已报生擒吐谷浑。
自清明后十日雨
韩淲（宋代）

得雨宜秧田，久雨损麦陇。日暖可成实，天寒妨出种。

米面世所资，敢为一身奉。望眼冀晴色，深为农夫恐。

长林风飕飕，狭港水汹汹。闲谣不能欢，名与食孰重。
次韵刘彦采观雪之句
朱熹（宋代）

朔风吹空林，眇眇无因依。但有西北云，冉冉东南飞。

须臾层阴合，惨淡周八维。冻雨不流渊，飞花舞妍姿。

翳空乍灭没，散影还参差。万点随飘零，百嘉潜润滋。

徘徊瞻咏久，默识造化机。上寒下必温，欲积无根基。

渐看谷树变，稍觉丛篁低。皓然遂同色，宇宙乃尔奇。

繁华改新观，凛冽忘前悲。摛章愧佳友，伫立迎寒吹。

感此节物好，叹息今何时。当念长江北，铁马纷交驰。
偈颂一百零一首
释慧性（宋代）

言发非声，舌头无骨。
色前不物，狐狸慈窟。
分宜晚泊江亭望南山之胜绝江往游将还而舟子不至择之刺船径渡呼之予与伯崇伫立以俟因得二绝 其二
朱熹（宋代）

一棹翩然唤不回，两筇江畔久徘徊。早知君有如神技，同下中流亦快哉。
送黄莘还家
苏舜钦（宋代）

东风摇江波，碧草日夜芳。蔼蔼春物归，游子思故乡。

黄生士林华，志业收精刚。步虎南山隈，气立人兽旁。

不步受羁辔，但欲插翅翔。顾亦念所亲，归心剧风樯。

想当舍楫初，喜气充门墙。晨昏奉颜色，以时荐豆觞。

虽享万钟禄，此乐不可偿。予家白日下，偶来恋沧浪。

因君江上别，撩我归兴长。
浪淘沙令
元好问（金朝）

杨柳日三眠。桃李争妍。千金谁许占芳年。买得闲愁无处著，却恨春偏。

流水武陵源。梦引愁牵。东风归兴雁翩翩。试问西窗前夜月，几度先圆。
元龄弟寄悲秋四诗因次
裘万顷（宋代）

幸有平生古战场，不妨高卧到羲皇。
一朝冀北空凡马，须信骅骝道路长。
和邹思道寄咏西湖
熊瑞（宋代）

画桥杨柳不胜愁，万缕千条俛碧流。
问着翠华霜日事，人人只道好杭州。
读坡诗
王迈（宋代）

先生诗笔觑天巧，国中往往无曹鲍。
一读快如檄愈头，抓痒底用麻姑爪。
千古词林有若人，谁复庸中夸佼佼。
当年浪落见丹心，悬知世道终难拗。
玉堂不愿公留军，群吠其如龙也狡。
出入风波千万里，葛巾野服温柔蛮獠。
饥来只字不堪煮，豆粥一盂粗可饱。
跋前疐后竟何成，赢得清名占箕昴。
与公同时富贵人，名字磨灭随虮蚤。
丈夫当为不朽计，方寸莫被饥寒扰。
花时遍游诸家园
陆游（宋代）

飞花尽逐五更风，不照先生社酒中。
输与新来双燕子，衔泥犹得带残红。
云林画
王璲（宋代）

群树叶初下，千山云半收。
空亭门不掩，禁得几多秋。
辑陶句送胡仲方东归四首
项安世（宋代）

相知何必早，一遇尽殷勤。
疑义相与析，立善常所欣。
野外罕人事，思与尔为邻。
如何舍此去，兴言在兹春。
来雁有馀声，念来存故人。
登东阳沈隐侯八咏楼
崔融1（唐代）

旦登西北楼，楼峻石墉厚。宛生长定□，俯压三江口。

排阶衔鸟长，交疏过牛斗。左右会稽镇，出入具区薮。

越岩森其前，浙江漫其后。此地实东阳，由来山水乡。

隐侯有遗咏，落简尚馀芳。具物昔未改，斯人今已亡。

粤余忝藩左，束发事文场。怅不见夫子，神期遥相望。
和暑雨偶书
黄庶（宋代）

暑如煎烹欲狂走，猛雨似洗沉疴瘳。
宁知诗书一枕梦，便作桃李三春游。
蛙蜩叫噪若交旧，蚊蝇癡钝如仇雠。
今君病起正高卧，庄蝶处处宜相求。
次韵顾子美见示久雨三首 其二
李纲（宋代）

朝来疑欲霁，云气复如蒸。泥潦疲驰骤，晨昏错寝兴。

及时初可喜，失节反堪憎。安得西山出，层楼共一登。
小盆花
许棐（宋代）

小小盆中花，春风随分足。花肥无剩红，叶瘦无欠绿。

心倾几点香，也饱游蜂腹。太盛必易衰，荒烟锁金谷。
送道士侄归池阳
韩翃（唐代）

银角桃枝杖，东门赠别初。幽州寻马客，灞岸送驴车。

野饭秋山静，行衣落照馀。燕南群从少，此去意何如。
登蟂矶次草泉心刘石门韵二首 其一
王守仁（明代）

中流片石倚孤雄，下有冯夷百尺宫。滟滪西蟠浑失地，长江东去正无穷。

徒闻吴女埋香玉，惟见沙鸥乱雪风。往事凄微何足问，永安宫阙草莱中。
感遇二十五首
张耒（宋代）

腹心主包藏，爪齿以自卫。
折冲须豪英，靖国用君子。
遐哉三五朝，此道无不备。
晏婴才愧管，齐景不霸世。
商子德惭奚，秦强仍早圮。
初见白发
白居易（唐代）

白发生一茎，朝来明镜里。勿言一茎少，满头从此始。

青山方远别，黄绶初从仕。未料容鬓间，蹉跎忽如此。
得梁溪书寄诸弟二首 其一
李纲（宋代）

一纸书来抵万金，天涯慰我念家心。只今王室犹如此，回首东吴涕作霖。
菩萨蛮 灯夕次韵
善住（元代）

当年老子逢佳节。万户华灯连皓月。和气满江城。喧喧队子行。掩关聊共坐。静对沉香火。一笑尽君欢。闲心无两般。
元旦阻雨二首
谢枋得（宋代）

莫道新年贺客迟，晴天暖日却相期。
春风只被多情苦，红嫩青新总要诗。
上平江徐侍郎十绝句
曾协（宋代）

声华奕世擅江南，谁似公家伯仲间。
想见当年育英物，高秋爽气满西山。
宫词 其九十一
赵佶（宋代）

天源一派过严城，宝兽喷香漱玉声。分入瑶津来紫禁，杯流曲沼远相萦。
与性之
释德洪（宋代）

物外不可必，相看一笑休。好山终入手，堕甑懒回头。

知复何时见，聊为此日留。定难瞒道眼，得丧两浮沤。
壶山四景图 其三
吴希贤（明代）

翠壶之山凌碧虚，层崖峭壁仙所居。寻常秀色尽奇绝，况有晴云时卷舒。

我昔攀缘出云表，决眦遐天众山小。结庐拟向山中栖，日日看云听啼鸟。

一朝云起随六龙，我亦乘之登九重。为霖未慰苍生望，惭愧清朝恩数隆。

只今还寻故山去，净扫云轩与云住。
句
孙何（宋代）

欲谒元戎无介绍，薛能诗版在雕堂。
题陈考功所藏何太守山水图
李东阳（明代）

春云巍巍山欲活，沙明水清石可掇。飞泉堕空纷溅沫，长流赴耳声𣽅𣽅。

画手依稀入毫末，妙思似恐诗人夺。君看茆堂向空阔，卷幔青山在窗闼。

中有一翁头戴襊，白发萧萧短垂褐。有鱼旋烹醅旋酦，谁与长年老蒿䓶。

石桥雨过春泥澾，山长水修去莫达。溪边小船轻比筏，舟人不来费呼喝。

我怀若人心欲渴，有奴当驱马当秣。慷慨不爱青袍脱，高堂暂开神已豁。

坐对巉岩耸双膊，吏人索诗方苦聒。十日閒愁为君拨，谈笑顿解诗囊括。

兴如长风驾巨𦪑，韵险横被狂流遏。纸短诗长重删撮，潦倒却恨并刀割。
滕达道龙图挽词二首
苏辙（宋代）

才适邦家用，学非章句儒。
遭逢初莫测，流落一长吁。
大节轻多难，深言究远图。
收功太原守，谈笑视羌胡。
参寥泉
韩淲（宋代）

湖光佛寺古，山色泉水清。苏仙则已远，名字空含情。

西风动林松，琴瑟有馀声。我来揖而酌，一饮百虑轻。

朗吟两石碣，脊记眼为明。当年彼比邱，亦足得此生。
桂源早行
余靖（宋代）

闻鸡已行迈，策马更徘徊。
月色依山尽，秋声带雨来。
自堪悲玉璞，谁复筑金台。
薄宦空羁束，西斋长绿苔。
送贡士余载道还龙南
涂瑞（明代）

万里长空雨正收，橹声呕轧向中流。云霄好逐飞腾去，湖海休耽汗漫游。

到处江山堪着眼，还家禾黍正平畴。由来经济男儿事，肯学宗生守一丘。
十二时颂
释文准（宋代）

日昳未，法身清净绝方比。
乾坤遐迩尽东西，千山万山翠相倚。
次韵颍叟弟耕堂即事
苏泂（宋代）

耕田可无田，耕道岂得道。
物生岂区区，天意非草草。
林茂鸟知归，水清鱼恶扰。
勿谓小人域，请学樊须老。
田舍即事十首
刘克庄（宋代）

村落争看乌角巾，略谈北事向南人。
百年只有中州乐，世世无为塞下民。
新楼诗二十首。东武亭
李绅（唐代）

绿波春水湖光满，丹槛连楹碧嶂遥。兰鹢对飞渔棹急，

彩虹翻影海旗摇。斗疑斑虎归三岛，散作游龙上九霄。

鼍鼓若雷争胜负，柳堤花岸万人招。
寄越宝林别峰嘉禾水西仲铭 其二
张翥（元代）

劫灰不到爽溪亭，珍重堂头老仲铭。朝暮钟鱼仍梵呗，虚空龙象自神灵。

幽禅定后灯悬壁，清盥閒来水在瓶。草座麻衣亦吾事，会寻台上共翻经。
水调歌头·有匪碧岩使
魏了翁（宋代）

有匪碧岩使，满腹鉴湖秋。不居上界官府，来作散仙游。长佩高冠人伟，组练锦袍官贵，清献旧风流。杓柄长多少，洗尽蜀民愁。鵕鸃冠，貂尾案，鹭鸶輈。时来正恐不免，留滞剑南州。帘卷西州风雨，庭伫百城歌鼓，桃李翠云绸。谁谓蜀山远，只在殿山头。
访隐
圆映（明代）

久向名飞未习眉，寻踪几折过岩欹。转从怪道泉珠洒，飘瞥悬崖乳玉垂。

开落松花数许里，短长竹子百馀枝。却逢种术东篱下，翻问溪童是阿谁。
洞庭晚望七首
高善濂（宋代）

击汰凉风水面回，偃虹堤上夕阳开。
含浆老蜌浮光起，迎棹神鸦舞翅回。
醉唱难寻渔笛乐，羁怀易动暮笳哀。
何能雪鹭银鸥侣，尽日无愁曲岸隈。
南溟奇甸歌
王佐（汝学）（明代）

南溟奇甸褒封到，天语便代天地造。天地造物犹因材，南北不能齐杏梅。

帝造一统涵春台，春台玉烛照九垓。甸服荒服同胚胎，南溟万里微汉台。

七叶失宠缓五百，八十年代边维颓。后汉南朝遵祖，包荒姑勿推。

隋唐一统，然犹因循旧染，视以四远待柔徕。宋设科目网人才，五星聚奎应光彩，文明之祥期千载。

士有白袍倡文运而肇破天荒，有黄榜推少年而歆羡时辈。

八榜蝉联，连裾接佩。自大观极科目之盛，至德祐厄阳九之悔。

无何道穷天水归，海南运去物亦改。地莽翳天涯，朔风悲海外。

白日苍海岛，化作黄尘寨，九十三年迷世界。皇天震怒，眷命下土。

涤荡华夷氛，千古荒莽腥臊埃。圣祖奉天，焕发丝纶，褒封南溟奇甸天上来。

比内邦畿甸服，万年民物奠居。落土著根荄，南溟为甸天地开，天荒地莽豁恢恢。

海静波涛，千里白雪平皑皑。山增气色，一天青秀高崔嵬。

光天之下，重光协日，南陲陆海隅，幽景光照回。望祭山川岳渎，骏奔相追推。

溟甸有阶侯焚柴，溟甸有阶荷焚柴。皇天后土，混合山海元气回。

钟灵毓秀生英才，后先衮衮登公台，位居九棘面三槐。

群才属休明，奉承盈运纷徘徊。玉烛馀光照草莱，遗民遗黎荷栽培。

南溟为甸方，恰才未及十纪。而人物增品之盛，遽与隆古相追陪。

衣冠礼乐之美，遽与中州相追陪。诗书弦诵之兴，遽与邹鲁相追陪。

财成之道，天地不能财。帝造独代天安排，抚育南北同婴孩。

民胞物与分形骸，是盖分殊而理一恒该。含生并育，各得其所安其分，一一孰非帝造恩播筛。

海不扬波百神谐，巨灵效顺驱风协平荡海岛，禹迹不到蛟龙堆。

又驱黑海跋浪翻溟吞舟，巨鳅群归尾闾清海灾。

鼋鼍龙鱼鳖，海错万状不可枚，源源来游来臻南溟殖货财。

岂直玳瑁可翊冠冕之华美，而砗磲独与七宝争奇瑰。

此皆圣造，既已赞育两间，同于天地覆载。夫天地分形，海岳奠位。

南溟奇甸，圣人先同轨。蓦地太古荒服，丕变侯邦而虚丽武卫。

人文物华钟奇此萃，此岂人为而能然哉。所谓圣人先天而天弗违，此其类也。

以人文言，汉唐以前世远不赘，赵宋奉天造草昧。

内地诸州，咸相胥于乱而不治之区。而以华为夷，皆相率于暗而不明之域，而视昼为晦。

是故海南人文，为国守死，抗节无愧。始焉祥兴勤王，而吾人独倡先锋之孤危。

终焉厓山运移，而吾众复守后凋之寒岁。茕茕吊影于胡天，而伤百年之无君。

乾乾待命于中土，而俟千载之嘉会。古有守礼义之国，此其古之流风遗爱。

洪武开天，诏恤下慰。首言海南习礼义之教，有华夏之风砺世，天章光昭五纬瑞。

是盖先天圣人将欲降生，而天不违之，人民以先钟奇此萃矣。

以物华言，山海物产，千状万态。难置百喙，姑举长流，以通异派。

是故物华所先，则田美两熟，而有三熟之加。蚕禁原蚕，而有八蚕之倍。

珍珠麦利济军师，桄榔面应济饥馁。天南星药品耳，既同薯蓣济饥，而亦与中秋节物。

鸭脚粟草部耳，既均谷菽赒给，而恒充四季家醅。

花之穗知年有秋，草之叶知风有飓。蜜株酒树之硕果，不假人为而自出天然。

凤卵龙乳之佳实，不用酋盐而能令人醉。既有三超园品之奇，复同一守甸土之贵。

邻封仅逾百里，限天堑而根不敢移。寰宇虽购千金，守天定而节不敢贷。

盖曾受戒真宰于千载之前，而预为南溟奇甸万年之待。

又若陇山之莺，岭南所无也，而甸域有之，是谁使之有哉，盖为奇甸表章稀世之瑞。

通国之虎，岭南所有也，而甸域无之，是谁使之无哉，亦为奇甸禁绝万年之害。

馀若鸡有灵，放啼三声而占否泰。雀有长，就观五色而别章采。

是皆甸山钟奇吐秀，而自然发露之英华，靡物物刻雕而调习采绘。

古有嘉禾异蓂灵物之属，此其古之遗迹。大概维岳降神，岂惟生贤，亦必有逾古嘉精灵应，出为治世光贵。

况今先天圣人嗜欲将至，而天不违之，物华亦皆钟奇此萃矣。

人文物华，钟奇此萃。一触圣心之天机，而天光宇泰，自然鸣天籁。

隐尔天声，形于金石玉音之宣，遂为南溟人物，万世永赖。

噫嘻，龙马浮河而羲画成，神龟出洛而禹畴遂。南溟献奇，而圣祖皇帝玉音克配。

先圣后圣，本同一揆。仰观古今，南溟一地。治乱安危，何曾择代。

隋唐两开幕府，徒费罢郡食邑，未闻进德而嘉会。

圣神一褒疆域，不止进德嘉会。而置荒服于邦畿侯甸之安，纳民于安富尊荣之内。

圣恩罩被疆域，有如是哉。鼎湖龙去天巍巍，元元蠢蠢，惟亿万世思荣哀，圣子神孙执鬯杯。

吾甸吾人，为犬为马，世报恩德南溟隈。南溟奇甸，永抱玉音，穷极宇宙，而历万万飞劫灰。
满江红 赞圆庵付居士
李道纯（元代）

这个ｏ儿，自历劫以来无象。况端端正正，亭亭当当。细入微尘无影迹，大周天界难安放。更通天彻地任纵横，无遮障。没根宗，没形状。烁烁明，团团亮。只这个便是，本来模样。放出直超无色界，收来隐在光明藏。待顶门、裂破现圆通，金色相。
次余仲庸松风阁韵十九首 其十三
裘万顷（宋代）

檐间新燕几时来，檐外闲花往岁栽。
丹杏碧桃浑落尽，绿阴低处结青梅。
济川堂
张舜民（宋代）

河流便当城，峻岭借为屏。
疑在金山寺，凭栏看北泠。
杏花白鹇
苏轼（宋代）

天工剪刻为谁妍，抱蕊游蜂自作团。
把酒惜春都是梦，不如闲客此闲看。
九月十七日夜度蔡道岭宿弥勒院
朱松（宋代）

月出度松岭，露香霏羽衣。肃肃夜气清，苍苍烟径微。

川光浴秋容，萝影挂夕辉。冰轮碾空阔，飞辙无因依。

拟掬星渚波，恐触天孙机。偓佺何时见，沆瀣聊独挥。

未应青霞志，即与素愿违。稍休尘外轸，憩此岩下扉。

清吟写万籁，妙想绝百非。不须河汉言，尽解纷华围。

飞仙亦戏剧，玄学乃庶几。鳌山切丹极，岁晚行将归。
寄题汪端明坟庵真如轩 其二
楼钥（宋代）

万个筼筜一草庐，伤心埋璧十年馀。革声谁听尚书履，金榜空悬少保书。

无复遗音追正始，尚传新作过黄初。真成一代风流尽，欢息浮生信六如。
长儿宪龙书报盘莲盛花待余归日称开九帙
潘益之（明代）

开缄字字见情真，伏枕犹能忆老亲。本为江山淹作客，却令风月待归人。

浮邱洞口穷双目，穗石坛边寄一身。闻道白莲娇欲语，始知吾社未全贫。
题李右丞王维画雪景绝句
王圭（唐代）

微生江海一閒身，偶上青云四十春。何日扁舟载风雪，却将蓑笠伴渔人。
自君之出矣二首 其一
皇甫汸（明代）

自君之出矣，坐令衣带缓。思君如悬萝，缠绵不能断。
东方有一士
文天祥（宋代）

万金结游侠，千金买歌舞。
丹春映第宅，从者塞衢路。
身为他人映，名声落尘土。
他人一何伤。
他人一何伤，富贵还自苦。
东方有一士，败垣半风雨。
不识丝与竹，飞雀满庭户。
一饭或不饱，夜梦无惊寤。
此事古来多，难与俗人语。
偶读山谷老境五十六翁之句作六十二翁吟
陆游（宋代）

三百里湖水接天，六十二翁身刺船。
饭足便休慵念禄，丹成不服怕登仙。
胸中浩浩了无物，世上纷纷徒可怜。
但有青钱沽白酒，犹堪醉倒落梅前。
贤者之孝二百四十首·二王
林同（宋代）

要以孝行取，宁将学业论。
锡无惭玉友，铨可谓金昆。
北地风沙殊少春色春光懒困倍于人矣
郭之奇（明代）

辜负三春是此时，愁心百丈绕游丝。飞花片片畴怜汝，芳草萋萋尚忆谁。

频拂尘颜清一望，强赊山色慰诸思。长驱冀北真何事，回首江南梦也宜。
和提刑郎中阅兵之什
文同（宋代）

晓营金革列周遭，大纛长牙拥帐高。
虎豹用韬传妙略，龙蛇供阵役群豪。
言初抚处如萧纩，恩尽均时若楚醪。
敢谓施行剪诸盗，亡之才比一牛毛。
苦雨
孟淦（清代）

一声声断续，谁与对床听。屋角鸠媒雨，阶头草孕萤。

苔痕封竹磴，水气上罗屏。一夜凄无寐，何人叩我扃。
偕诸子联骑游北固山
张映斗（清代）

把酒酹江水，千秋落照中。人间无险要，天下有英雄。

铁锁横波断，金戈卷地空。南朝形胜误，惆怅蔽艨艟。
柳杨送客（一作扬州万里送客）
李益（唐代）

青枫江畔白蘋洲，楚客伤离不待秋。

君见隋朝更何事，柳杨南渡水悠悠。
晚步宣氏庄山麓
阮自华（明代）

群峰回合鸟争飞，曲径迢遥送晚晖。
碧岫坐间明月出，青山行处白云归。
几家茅屋春多酒，千壑桃花昼掩扉。
何事驱车穷宛洛，无人知道昨年非。
次韵子由绿筠堂
苏轼（宋代）

爱竹能延客，求诗剩挂墙。
风梢千纛乱，月影万夫长。
谷鸟惊棋响，山蜂识酒香。
只应陶靖节，会听北窗凉。
雨后望千佛山
王汝璧（清代）

岩岩神岳开朝霞，冠裳罗列天孙家。曾峦北拱作屏卫，日稽帝力钦重华。

山人终古事耕凿，深居时复游麇。题名千佛昧所始，神斤鬼斧谁搜爬。

十方刹土不可计，各各会合来无遮。自然师子交露帐，一尘一佛参兜沙。

祇洹具足曼陀雨，大地涌出青莲华。我来渴仰一无语，两行古柏森排衙。

堂皇愔愔似方丈，指麾灋雨驱药叉。此邦吏敝民亦窳，如一箴艾砭症瘕。

刑期无刑辟止辟，我闻如是非毗邪。但咒钵云作甘𩆩，长我黍稷滋桑麻。

河灉濋澜各遵轨，毋使赤子为鱼蛙。佛天锡福我弭患，茫茫愿力真无涯。
登祝融峰
李徵古（五代）

欲上祝融峰，先登古石桥。凿开巇嶮处，取路到丹霄。
次海上长亭村
陈知柔（宋代）

行到山穷处，微茫岛屿青。
百年多逆旅，万事一长亭。
风雨晚潮急，鱼虾晓市腥。
平生诵佳句，今见海冥冥。
禁中寓直梦游仙游寺
白居易（唐代）

西轩草诏暇，松竹深寂寂。月出清风来，忽似山中夕。

因成西南梦，梦作游仙客。觉闻宫漏声，犹谓山泉滴。
昭潭十爱
梅挚（宋代）

我爱昭州酒，千家不禁烧。
醥醪一爵举，瘴雾四时消。
红叶和云踏，青帘傍水招。
化浓民自醉，鼓腹日歌尧。
小木天晚倚
周密（宋代）

吟情偏向静中生，桂影吹凉似水清。十日雨晴秋便老，一蛩犹恋豆根鸣。
拙寄
董嗣杲（宋代）

岑寂风烟异，荒寒梦寐危。
择交贫可久，为吏拙难医。
大阃粮艘上，孤营竹笛悲。
快沽桑落酒，浇此满怀诗。
袁南宫江西归吴门隐居短句奉寄
李瓒（明代）

江国徂春暮，兰苕生蕙风。佳人天之末，高隐林泉中。

有怀不能天，愁思渺无穷。朱弦发清响，大吕振黄钟。

依依阊门柳，去去塞北鸿。永言寄歌诗，用以慰幽悰。
沁园春•寄赠王扬州阮亭，即用其偶兴韵 其一
沈谦（清代）

不断长江，滚雪翻云，日夜东流。怪万里烟花，终沉伍剑，二分明月，先照隋钩。

郡县劳人，文章绝世，斗大如何困一州。偏豪迈，在词中拜将，醉里封侯。

琼华寄我难酬。奈水满、芜城夜色浮。道执卷跨牛，其中有乐，腰钱骑鹤，此外何求。

素札空传，玉箫谁教，泛泛还同沙际鸥。虚名误，但浓斟玉液，煖被貂裘。
浣溪沙
李之仪（宋代）

昨日霜风入绛帷。曲房深院绣帘垂。屏风几曲画生枝。

酒韵渐帘欢渐密，罗衣初试漏初迟。已凉天气未寒时。
戏赠村妇
张祜（唐代）

二升酸醋瓦瓶盛，请得姑嫜十日程。
赤黑画眉临水笑，草鞋苞日逐风行。
黄丝发乱梳橑紧，青䘢裙高种掠轻。
想得到家相见后，父孃由唤小时名。
送李员外院长分司东都
韩愈（唐代）

去年秋露下，羁旅逐东征。今岁春光动，驱驰别上京。

饮中相顾色，送后独归情。两地无千里，因风数寄声。
冉冉孤生竹
柳如是（明代）

逍遥感石腴，至神无常移。昔时缟带间，明月何陆离。

迄今万馀里，不敢忘初时。双鷤自翔侧，单鹄长凄靡。

火浣织成素，青绫暮还丝。念君惟一身，形影谁执持。

暖暖九灵璈，浥浥沧景辞。上下台布涯，岂能无相思。
百字令 其二 寿夏桂洲阁老和坡翁韵
孙承恩（明代）

上天纯佑，为社稷、生此中兴人物。巨器宏才更风流，挺立千寻绝壁。

冠世文章，包人度量，襟抱同冰雪。试论今日，何人堪比奇杰。

还羡秉笔黄扉，笑谈机务了，英猷横发。仰止皋夔，树芳声、千古谁能磨灭。

退食逶迤，开怀延国士，吐餐握发。望公何似，碧天永夜孤月。
偈二首 其二
释德周（宋代）

回互不回互，觑见没可睹。透出祖师关，踏断人天路。

呵呵呵，悟不悟，落花流水知何处。
挽冯枯堂中丞簉室俞孺人
李心慧（清代）

侍节湘南又皖公，髡髦截耳《柏舟》风。百年漆室针神课，四柏朱门保母功。

侧叶惯经霜雪劲，铅华还屏珥瑜充。而今皓首归泉壤，留得芳名宇宙中。
过洞庭
袁说友（宋代）

两湖绵亘连千里，万古苍梧说二妃。
最羡巴童并蜀客，饱看日月去还归。
洛中郑悫三伏之际率宾僚避暑于使君林取大莲
陆文圭（元代）

不须酒列吸云红，剌叶潜令与柄通。
碧色轮困弯到底，黄流潋滟注当中。
醉来欲捉波心月，醒后因吹水面风。
欲笑求仙求不得，金茎半折露盘空。
登天宫阁
白居易（唐代）

午时乘兴出，薄暮未能还。高上烟中阁，平看雪后山。

委形群动里，任性一生间。洛下多闲客，其中我最闲。
送元晟归江东旧居
李端（唐代）

泽国舟车接，关门雨雪乖。春天行故楚，夜月下清淮。

讲易居山寺，论诗到郡斋。蒋家人暂别，三路草连阶。
云岫山漫兴
贺炳（清代）

翠岫排云出，支筇绝顶看。树深山寺还，泉咽石林寒。

草近秋逾碧，枫兼霜更丹，不生摇落感，但觉此心宽。
晓行闻竹鸡二首
杨万里（宋代）

一番行路一番愁，还自儿时到白头。
路不唤君君自去，为谁著急不归休。
依韵和酬孙公素中允写怀见贻
强至（宋代）

车马门前住罕逢，春坊内允独相从。
领垂素发惊潘岳，器负青云爱仲容。
身世百年今有愧，功名万事近尤慵。
不缘婚嫁须微禄，已拂红尘就赤松。
喜雨
王之道（宋代）

雷声翻海电光红，濯濯蔷薇一夜空。
云气共看渊跃{左虫右戾}，雨祥曾验叶生虫。
伫期多稼千箱富，先庆来麰百室丰。
饰喜自惭樽酒薄，只将香火向穹窿。
端平乙未王正十月有二日以官事宿祥云得五十六言
朱乙午（宋代）

东风吹梦到遥岑，四日苔痕两度寻。邻望紫衣腾佛气，岩披古像印人心。

新椽插斗营层址，老衲乘云阒足音。我为登山参世法，只将空洞瞰崎崟。
六月
李贺（唐代）

裁生罗，伐湘竹。

帔拂疏霜簟秋玉，炎炎红镜东方开。

晕如车轮上裴回，啾啾赤帝骑龙来。
箜篌谣二首寄季长少卿
陆游（宋代）

庭树非不荣，霜霣万叶枯。
朋友岂我弃，渐远势自疏。
中夜起太息，发箧觅旧书，尘昏蠹蚀损，行缺字欲无。
一读色已变，再读涕泪濡。
卷书置箧中，宁使饱蠹鱼。
郴江百咏并序·五盖山
阮阅（宋代）

五峰如盖色苍苍，隔断蛮陂与瘴乡。
才见山中冬有雪，郴人预说岁丰穰。
念奴娇
赵彦端（宋代）

雨斜风横，正诗人闲倦，淮山清绝。弹压秋光江万顷，只欠凌波罗袜。好事幽人，怜予止酒，著意温琼雪。翠帷低卷，怪来飞堕初月。

凉夜华宇无尘，舞裙香渐暖，锦茵声阙。不分金莲随步步，谁遣芙蓉争发。赖得高情，湘歌洛赋，称作西风客。为君留住，不然飘去云阙。
齐天乐·与冯深居登禹陵
吴文英（宋代）

三千年事残鸦外，无言倦凭秋树。逝水移川，高陵变谷，那识当树神禹。幽云怪雨。翠蓱湿空梁，夜深飞去。雁起青天，数行书似旧藏处。
寂寥西窗久坐，故人悭会遇，同翦灯语。积藓残碑，零圭断璧，重拂人间尘土。霜红罢舞。漫山色青青，雾朝烟暮。岸锁春船，画旗喧赛鼓。
潘南夫察院出台乡人荣其归拉余迎访因赋七言
薛嵎（宋代）

囊封朝上暮身挤，谗口何如万目齐。
昔谓椒兰诚择地，今知萧艾适同畦。
波涛不动中流砥，风雨难瘖晦且鸡。
自着渔蓑厌趋谒，晨钟欣出郭门西。
别人
释德洪（宋代）

尺水未到海，兹行多呜咽。病客未还家，回肠蕴千结。

水有到海期，病客归何时。临岐一扬袂，落日寒风悲。
句
柳耆（宋代）

野犊正忙犁晓雨，谷莺才出管东风。
酬杨汝士尚书喜人移居
姚合（唐代）

未得沧江外，衰残读药书。圣朝优上秩，仁里许闲居。

树对枝相接，泉同井不疏。酬章深自鄙，欲寄复踌躇。
如梦令 风雨遣怀
恽珠（清代）

窗外潇潇风雨。春在儿家庭户。懒去理瑶琴，闲倚雕栏无语。

愁绪。愁绪。又听数声杜宇。
赠别谢大行友可社丈擢南北部 其四
张萱（明代）

此去休言是薄游，六朝佳丽且彝犹。垂鞭日过昭明宅，拉伴频登孙楚楼。
送王识游洛阳
宋祁（宋代）

上京漫客刺，西道掺离裾。
天倚呼嵩外，川横斗穀馀。
敝襓琴晦轸，行笈简联书。
却见槐花候，期君促计车。
次韵曹辅寄壑源试焙新茶
苏轼（宋代）

仙山灵草湿行云，洗遍香肌粉未匀。
明月来投玉川子，清风吹破武林春。
要知玉雪心肠好，不是膏油首面新。
戏作小诗君勿笑，从来佳茗似佳人。
题日记
范成大（宋代）

谁言万事转头空，未转头时亦梦中。若向梦中寻梦觉，觉来还入大槐宫。
小舟过御园
陆游（宋代）

圣主忧民罢露台，春风别苑昼常开。
尽除曼衍鱼龙戏，不禁刍常雉兔来。
水鸟避人横翠霭，宫花经雨委苍苔。
残年自喜身强健，又作清都梦一回。
西施咏
王邦畿（明代）

颦里西施貌若仙，吴王宫里斗婵娟。三千粉黛承恩重，又上西湖范蠡船。
建隆以来祀享太庙十六首
佚名（隋代）

赫赫皇运，明明太宗。
四{左阝右奥}咸暨，一变时雍。
睿文炳焕，圣德温恭。
千龄万祀，永播笙镛。
偈颂六十首
释昙华（宋代）

黄面老人乾屎橛，参随一火烂泥团。
心肝肠胃皆条直，蔬饭茶花照胆寒。
佛法虽然未梦见，神通却许入云端。
应须痛念归宗寺，时复持盏下翠峦。
黄幼安适过予所居题诗草圣甚妙
释德洪（宋代）

怀袖功名手未探，乱头睡美厌朝参。笔端五色藻万象，胸次大千供剧谈。

山寺寻僧宿风雨，水轩见月出东南。题诗满壁龙蛇动，盛事他年说草庵。
合欢芍药
穆脩（宋代）

薰风对拆香心破，浩露双滋粉面新。油碧车中同载女，菱花鉴里并妆人。

皇英帝子钟遗艳，琬琰宫姬托后身。谁道独呈芳瑞晚，也胜常调牡丹春。
山路吟
夏侯湛（魏晋）

夙驾兮待明。陟山路兮遐征。冒晨朝兮入大谷。道逶迤兮岚气清。

揽辔兮抑马。踟蹰兮旷野。旷野𩪍兮辽落。崇岳兮嵬崿。

丘陵兮连离。卉木兮交错。渌水兮长流。惊涛兮拂石。
郑宋用前韵见示因亦和答四首
韩元吉（宋代）

腊里三看雪满衢，使君当奉十行书。
先生履敝人应笑，泥滑东家许借驴。
朝暮
梅尧臣（宋代）

气候辄未定，寒暄朝暮间。
挟纩水风生，衣綌川阳还。
绿草藏邃岸，枯栎植高山。
且非天时异，顺理心自闲。
早春书怀
陈韶（明代）

春来生怕恼吟魂，不待春来便出村。
诗骨瘦来山并耸，酒肠宽出海都吞。
板桥晴雪梅花路，茅店东风竹叶尊。
囊底青蚨有三百，未甘骑马傍人门。
满江红（中秋日）
吕胜己（宋代）

屈指重阳，有半月、犹零九日。且停待、今宵月上，宝轮飞出。有客最谙闲况味，无人会得真消息。算何须、抵死要荣华，劳心力。

楼观迥，遥山碧。槽醡小，真珠滴。随分赏、闲亭别圃，好天良夕。篱畔行看金蕊耀，林梢便见瑶芳白。玩春来、夏去复秋冬，尘中客。
水车
陈与义（宋代）

江边终日水车鸣，我自平生爱此声。
风月一时都属客，杖藜聊复寄诗情。
午兴
陆游（宋代）

渐转廊腰日，徐来峡口风。
飧浆便北客，淖粥称衰翁，槐晚纤纤绿，榴残续续红。
责轻仍饱食，三叹愧无功。
谢赵太傅遗聚米图经
黄庶（宋代）

文武生贤子，羌图帝所多。
始欣知马援，终叹失廉颇。
苍鼠巢遗稿，黄埃锁旧戈。
远人犹偃蹇，掩帙泪滂沱。
寄陈聘君体常
释有需（宋代）

拂石跏趺树影宽，定回霜月照人寒。此时况味谁知得，写与秋藤居士看。
赠武定州司马冯见龙公时督饷至京 其二
韩上桂（明代）

民瘼近如此，时危更未遑。千钟输一石，剜肉暂医疮。

郑侠图堪上，贾生忧独长。催科存抚字，端不愧循良。
答权载之离合诗（时为给事中）
许孟容（唐代）

史才司秘府，文哲今超古。亦有擅风骚，六联文墨曹。

圣贤三代意，工艺千金字。化识从臣谣，人推仙阁吏。

如登昆阆时，口诵灵真词。孙简下威凤，系霜琼玉枝。
州宅十二咏 玉芝堂
王十朋（宋代）

不是因三秀，名堂意自深。要居森戟地，毋忘采芝心。
卜算子 其三 题扇
蔡伸（宋代）

玉斧斫冰轮，中有乘鸾女。鬓乱钗横襟袖凉，只恐轻飞举。

青冥缥缈间，自有吹箫侣。不向巫山十二峰，朝暮为云雨。
乘鸾峰
郑访（宋代）

山形鸾羽族，仙子驭翱翔。
琪树烟霞冷，蓬壶日月长。
来信铛日瑞，鉴德应时祥。
何处得环佩，乘游人岳阳。
记颜六言三首
刘克庄（宋代）

无空函达元子，有报书绝山公。
非牛溪负苓者，即鹿门采药翁。
和王圜中道上初见梅花二首
王之道（宋代）

马头惊见一枝新，夹道欢呼拥吏民。
咫尺招提鸡黍约，不妨同醉万家春。
乌夜啼
程垓（宋代）

绿外深深柳巷，红间曲曲花楼，一春想见贪游台，不道有人愁。

三月东风易老，几宵明月难留。酴醿白尽窗前也，还肯醉来否。
摸鱼儿·想幼安
刘辰翁（宋代）

想幼安、辽东归後，自羞年少龙首。长安市上垆边卧，枉却快行家走。空两袖。染醉墨淋漓，把似天香透。功名邂逅。便六一词高，君谟字伟，但见说行昼。人间事，苦似成丹无候。神清苔字如镂。明年六十闻歌後，颇记薄醺醺否。儿拍手。笑马上葛疆，也作家山友。烦伊起寿。更待复一中，毋多酌我，疏影共三嗅。
城楼
刘敞（宋代）

新晴彊人意，步上西城楼。云烟开井邑，绮绣错田畴。

离离麦就熟，翳翳桑尚柔。怀归感初服，览物怅淹留。
遣兴
袁枚（清代）

爱好由来下笔难，一诗千改始心安。
阿婆还似初笄女，头未梳成不许看。
颂古 其九十
释道颜（宋代）

杨岐老人琐口诀，万里长城一条铁。斫牌禅客如到来，不动金槌脑门裂。
次韵孙传师龙图游醴泉寺
释道潜（宋代）

杨林几曲到城根，中有招提气象昏。暝雀聚群盘栋吻，老藤垂蔓覆高垣。

月生归路无灯火，巷转人家有笑言。却掩吾庐还寂寞，冷风摇幔影翩翻。
陪驾幸终南山诗
李昶（南北朝）

尧盖临河颍，汉跸践华嵩。日旗回北凤，星旆转南鸿。

青云过宣曲，先驱背射熊。金桴拂泉底，玉琯吹云中。

古辙称难极，新途或易穷。烟生山欲尽，潭净水恒空。

交松上连雾，修竹下来风。仙才道无别，灵气法能同。

东枣羞朝座，西桃献夜宫。诏令王子晋，出对浮丘公。
题甘泉乡人冷斋读书图
李传元（清代）

二石儒林宗，高名继坡颍。家书七百通，学术商之稔。

岳岳衎石七，碑版照五岭。晚岁刊经说，传注遍收捃。

参考阙其疑，雠校心惟谨。先生学尤力，万轴朱蓝靓。

琳琅诸父贻，卷过南阳井。学海为上驷，文鉴亦神品。

览观不自足，异籍频搜诇。经访公库本，韵求汲古影。

吴郡怀杜诗，南阳忆耿秉。惟时藏书家，别下迹最近。

振绮若拜经，一瓻乞通请。善本遇辄校，三史尤精审。

缺漏补正义，杂揉理索隐。班有特斋藏，志取南雍本。

副墨曾过录，细字目为首。嗟从雕搜兴，一书恒数锓。

数曲亦已难，婪取那可尽。何况字句间，异同细已甚。

半部蟫蠹馀，求之金百饼。书仓困检点，舟车艰载捆。

奚如萃一编，朝夕便观省。肉弗义不遗，眉列目易醒。

坐卧挟与共，得一馀可屏。先生老学官，辛苦仰寸廪。

豪侈输绛云，浩翰谢千顷。徒以精力勤，敌彼金布赈。

孤灯一对勘，百城俨吞并。平生苜蓿感，官斋颜以冷。

犹闻念长安，千里致脩脡。爰知友于笃，匪直文誉并。

厚德族党钦，清芬子孙引。一帧六丁遗，宝视宗彝鼎。
杂诗 其五
胡直（明代）

汉家奕叶盛，弼亮建豪英。魏其一引疾，武安扬嘉声。

悲哉声利一，得气何骄盈。巍甍迫象纬，曲旃罗前楹。

除吏倾人主，襜褕入宫庭。恨恨杯酒间，两贤一朝倾。

剉蘖方染黄，须臾变丹青。对面扬洪波，千载讵能平。

董生求仁义，谁为钦其名。
送吕锡入闽省觐
牟巘（宋代）

吾友邓善之，从游多佳士。其间最妙龄，英英有吕子。

虚中风寒处，子独钟秀美。忆昨初过我，丰度如冰峙。

不肯逐利名，惟耽玩文史。闭门肆探讨，往往穷日晷。

刻意逗幽深，飞辨摘讹记。我欲浚其源，融液会众理。

何事遽索去，明发事行李。八咏须恣游，三山亦甚邃。

人生著綵衣，侍官真乐只。行当拜家庆，亲颜为渠喜。

非复旧阿蒙，有子能如此。便可置膝下，家室勿轻视。
别诗
应玚（两汉）

朝云浮四海，日暮归故山。
行役怀旧土，悲思不能言。
悠悠涉千里，未知何时旋。
人情吟
邵雍（宋代）

人达人情，无寡无广。
天下之事，如指诸掌。
和公仪试进士终场有作
欧阳修（宋代）

朝家意在取遗才，乐育推仁亦至哉。
本欲励贤敦古学，可嗟趋利竞朋来。
昔人自重身难进，薄俗多端路久开。
何异鱣鲂争尺水，巨鱼先已化风雷。
夏日晚霁与崔子登周襄故城
梅尧臣（宋代）

雨脚收不尽，斜阳半古城。
独携幽客步，闲阅老农耕。
宝气无人发，阴虫入夜鸣。
余非避喧者，坐爱远风清。
绿萼梅
王之道（宋代）

天然腻玉细生香，斜倚东风竚淡妆。
可是春寒犹料峭，晓窗犹试绿罗裳。
象田老馈山茶用东坡先生韵奉寄
张侃（宋代）

前时著脚清净坊，山童殷勤进山茗。半杯春云满晴空，午困瞢腾顿能醒。

山深有鸟声清圆，俗名捣药颇堪听。从来不起市朝想，定亦久知存所性。

何如捣茶伴老衲，疾病去尽竟归正。数株寒菊带秋清，一篆香烟留日永。

顾我服官走芳尘，心虽超悟力未猛。气猿意马难同防，未免稍纵肆顽犷。

人言茶味怕齿知，日渐月渍遣胃冷。不然除腻立奇勋，气象森严费忠鲠。

建溪早芽细如针，来春喊声遍山岭。铜模新制号凤团，绛纱斜纫护龙饼。

竹窗拂拭金石坚，碾破霏霏光炯炯。旧曾识此今罕见，山茗一旗生舜井。

冠裳不加貌自若，厥包断不请侥倖。须知老衲定中人，任柳生肘木生瘿。
悼南上人
谢翱（宋代）

翻红卷未终，闻打寂时钟。尽说他身在，唯应外国逢。

锡声归后夜，琴意满诸峰。忆昨安禅处，湖云起白龙。
天竺寺题葛洪井
许浑（唐代）

羽客鍊丹井，井留人已无。旧泉青石下，馀甃碧山隅。

云朗镜开匣，月寒冰在壶。仍闻酿仙酒，此水过琼酴。
句
孙升（宋代）

若与蛟龙争角黍，应同渔父啜糟醨。
禽言
丘葵（宋代）

春泥滑滑雨潇潇，田父力作收坠樵。
归来不敢道姑恶，我自忘却婆饼焦。
去年冬旱无麦熟，阿婆饼焦难再得。
门前忽报谷公来，灶冷樽空难接客。
阿兄提壶沽浊醪，阿弟布谷披短蓑。
不时脱却布裤渡溪水，只愁行不得也哥哥。
凤凰台上忆吹箫 题小素大嫂“停琴伫月图”
江瑛（清代）

素练明寒，香鬟雾湿，半庭辉接烟浮。忆云和音杳，凄绝仙俦。

目烟银河一抹，广寒远、旧□空留。更谁奏、高山流水，遗响千秋。

徒愁。知音寂寂，自立尽桐阴，对影凝眸。念钧天梦隔，韶乐谁修。

我亦蕊珠旧侣，伤共谪、恨并云流。云流处、人间天上，两地悠悠。
游紫阳宫
成彦雄（宋代）

古殿烟霞簇画屏，直疑踪迹到蓬瀛。

碧桃满地眠花鹿，深院松窗捣药声。
相和歌辞。苦辛行
戎昱（唐代）

且莫奏短歌，听余苦辛词：如今刀笔士，不及屠酤儿。

少年无事学诗赋，岂意文章复相误。东西南北少知音，

终年竟岁悲行路。仰面诉天天不闻，低头告地地不言。

天地生我尚如此，陌上他人何足论。谁谓西江深，

涉之固无忧；谁谓南山高，可以登之游。

险巇惟有世间路，一向令人堪白头。贵人立意不可测，

等闲桃李成荆棘。风尘之士深可亲，心如鸡犬能依人。

悲来却忆汉天子，不弃相如家旧贫。饮酒酒能散羁愁，

谁家有酒判一醉，万事从他江水流。
燕子楼诗三首
张仲素（唐代）

楼上残灯伴晓霜，独眠人起合欢床。
相思一夜情多少，地角天欢未是长。——张仲素
满床明月满帘霜，被冷灯残拂卧床。
燕子楼中霜月夜，秋来只为一人长。——白居易

北邙松柏锁愁烟，燕子楼中思悄然。
自埋剑履歌尘散，红袖香销已十年。——张仲素
钿晕罗衫色似烟，几回欲著即潸然。
自从不舞《霓裳曲》，叠在空箱十一年。——白居易

适看鸿雁洛阳回，又睹玄禽逼社来。
瑶瑟玉箫无意绪，任从蛛网任从灰。——张仲素
今春有客洛阳回，曾到尚书墓上来。
见说白杨堪作柱，争教红粉不成灰？——白居易
送孔恂入洛
司马扎（唐代）

洛阳古城秋色多，送君此去心如何。
青山欲暮惜别酒，碧草未尽伤离歌。
前朝冠带掩金谷，旧游花月经铜驼。
行人正苦奈分手，日落远水生微波。
舟至西南将还甘泉先如西樵以观云谷
湛若水（明代）

已穷洞府无穷意，不尽幽期未了缘。取道西樵看云谷，徐从此滘达甘泉。
宫词（十八首）
张凤翔（明代）

阿奴元是岭南人，万里那猜近紫宸。
不是少年粗识字，殿前争得掌丝纶。
送河中司马待制
宋祁（宋代）

从祀天坛歇翠薰，西门征軷怆离群。
暂违册府三重阁，先过楼船一曲汾。
賨炙击鱼开左席，戏壶争马宴中军。
鸛楼西北怀都思，尽日凭高不碍云。
到家寄季承二首
赵蕃（宋代）

向来已念修途苦，还家作况初无愈。
娇儿失乳索饭啼，病妻服药思鹿脯。
关心药裹诗自废，无复吟哦继朝暮。
与君定交且十年，相从未有如君许。
信知此药莫可常，后会惊心念风雨。
报侬安否比何如，莫以素书慵不具。
和果倅赵衮良弼平江亭
冯开（宋代）

牛峰绝顶凌云阁，形胜潼江照开廓。涪水台中隐凡庵，坐对西开横碧落。

顷尝登览放怀抱，钩挂轩窗捲帷幕。气酣景熟状不起，一片风骚情索寞。

充城累身倦未出，无事门庭可罗雀。翠筠五瑞扫尘土，澄照清风易椽薄。

平江最好最后到，隐几凌云仅依约。屏星主人局閒散，长句森森邀我作。

漳滨病起吟魂耗，中散慵来笔锋弱。铿金入木将奈何，手把新篇空愧怍。
跋桂侄梅绝句
刘克庄（宋代）

老鹤收声只自悲，夏然清唳警衰迟。
不嫌汝伯无漆发，稍喜吾家有白眉。
二尺檠边能办此，百花头上更饶谁。
隆乾衣钵须人继，莫负樊川望阿宜。
送赵主簿
陈宓（宋代）

簿领官居小似船，清溪深处隐三年。
才华警敏恢牛刃，行李萧疏跨鹤仙。
罗渡分携虽有恨，西湖相见岂无缘。
殷勤记取临岐语，金玉精神更节宣。
先天易吟三十首
方回（元代）

圆象天仪转，方侔地里分。
独超形器外，寂感一灵君。
栗里华阳窝辞 栗里香及香炉
王质（宋代）

竹䶉食叶，切勿食根。尔首衔蝉，我心骐驎。在我窝兮不可嫚，枫樟为谋石为炭，卯钟午鱼可以换。
又效温飞卿
邹亮（明代）

宓妃肌肤莹冰雪，体素含香敻清绝。
骊宫夜寒愁不眠，微步沧洲拾明月。
月光如练波茫茫，仙魂不归愁断肠。
湘娥含颦老龙泣，鲛人洒泪铜槃湿。
瑟瑟江风吹梦醒，翠袖笼寒袜罗冷。
白露无声满瑶草，烟水迢迢镜光晓。
自桃川至辰州绝句四十有二
赵蕃（宋代）

细雨冥冥梅欲黄，故怜时节似江乡。
有书不读高成束，蒸败蠹侵谁与防。
宿嘉陵驿（一作嘉陵馆楼）
雍陶（唐代）

离思茫茫正值秋，每因风景却生愁。

今宵难作刀州梦，月色江声共一楼。
上元日诣昭应宫分献凝命殿以宪职不预班独归
晏殊（宋代）

别殿香三炷，斜廊酒一杯。
官间非侍從，骑马却归来。
沈朝奉挽词
楼钥（宋代）

相业富青箱，丁年稔义方。
生儿有如此，与世遂相忘。
终老三牲养，凌晨一炷香。
浮休了无恨，流庆尚深长。
断河酒楼得花字落字二首
方回（元代）

六客三老翁，范张雅善谑。
逆耳两能受，傍观殊错愕。
当其未醉时，容言极温恪。
美俗夸英多，玄理探敷落。
罚{左酉右光}弗少恕，谈锋遂相斫。
傥非德将之，岂不咎狂药。
红尘玄都观，玉树临春阁。
此感独慨予，默然引深酌。
晚闻雨声至有作
李昱（明代）

雨声来处冷萧萧，万木无风亦动摇。恰似西陵船乍泊，坐听八月浙江潮。
阻雨宿一嘉铺杨家
韦宪文（明代）

深麓人家四面青，山腰枫影落前亭。鱼游半入田间草，云过偏拖壁上铭。

香绕砚池书幌静，水环图画竹门扃。双珠况是堪延客，相对残灯酒未醒。
送巡宰郑孔瑞之粤
柯潜（明代）

草草复草草，送客燕京道。九月秋草黄，雁声何处催寒早。

寒风拂袖尘冥冥，夕阳返照劳劳亭。人生聚散风花瞥，官柳凋零不堪折。

梢子江头促去舟，蘖苦梅酸忍分别。忍分别，可柰何，且醉杯中之物歌浩歌。

后夜相思对明月，粤山万里高嵯峨。
再和天予二首
吴芾（宋代）

中秋花月共徘徊，正喜相逢笑口开。
君既不留吾亦去，何时又向此间来。
岁暮作
静诺（清代）

时序自推迁，忽然惊岁暮。举目见寒鸦，悲鸣如欲诉。

太阳惨不舒，同云四野布。朔风时北来，哀号满庭户。

翘首望阳春，阳春不我顾。居诸如隙驹，剥啄有定数。

况我世外人，浮云已如故。园有数株梅，结伴尽堪度。
再游黄山 其二
曹鈖（清代）

水自回环径自分，看山岂惜往来勤。烟鬟黯淡将梳雨，石齿崚嶒欲齧云。

曲邃若非亲阅历，幽奇端不付传闻。峰峰千仞堆寒玉，初辟何人运斧斤。
新岁颇健寄青城故人
陆游（宋代）

骄气年来痛自锄，似能略契度关书。
神光出眦夜穿帐，胎发满头晨映梳。
吾道元知非土苴，此身那可付丘墟？岷山幸有丹炉在，青壁何时共结庐？
松原山行七绝
赵蕃（宋代）

乌噪猿号古树丛，乱青参倚更撑空。
悠然到处皆诗本，须信山行不负公。
临泉寺
徐瑞（宋代）

扁舟驻寒濑，轻策到临泉。
僧说黄巢事，碑鑱庆历年。
幽花荒甃晚，落木古城烟。
兴废俱陈迹，相看一茫然。
逍遥咏
宋太宗（宋代）

飞腾自在莫教赊，坎女离男共一家。
无碍逍遥通智慧，将求利乐勿须夸。
灵根就看和春雪，神室之中有绛砂。
彼是彼非堪可重，常娥倚树笑唅呀。
和袭美木兰后池三咏·白莲
陆龟蒙（唐代）

素蘤多蒙别艳欺，此花端合在瑶池。
无情有恨何人觉？月晓风清欲堕时。
次韵陈时发太博双竹
苏轼（宋代）

千年谁复继夷齐，凛凛霜筠此斗奇。
要识苍龙联蜺意，拟容丹凤宿凰枝。
扶持有伴雪应怕，裁剪无人风自吹。
莫遣骚人说连理，君看高节孰如雌。
奉和知县兄
苏泂（宋代）

苍烟湿湿雨微微，一榼山醪手自提。
看了梅花来看竹，春寒如水不曾知。
春日有感
黄裳（宋代）

桃李娇春总不知，风情惟与道相宜。堂前杨柳青丝软，吟看无人独自垂。
兰溪棹歌三首 其二
汪广洋（明代）

野凫晴蹋浪梯平，越上人家住近城。箬叶裹鱼来换米，松舟一个似梭轻。
失调名
苏轼（宋代）

拼沈醉、金荷须满。怕年年此际，催归禁篽，侍黄柑宴。
唐左拾遗翰林学士李公新墓碑并序
范传正（唐代）

骐骥筋力成，意在万里外。厯块一蹶，毙於空谷。唯馀骏骨，价重千金。大鹏羽翼张，势欲摩穹昊。天风不来，海波不起。塌翅别岛，空留大名。人亦有之，故左拾遗翰林学士李公之谓矣。

公名白，字太白，其先陇西成纪人。绝嗣之家，难求谱谍。公之孙女搜於箱箧中，得公之亡子伯禽手疏十数行，纸坏字缺，不能详备。约而计之，凉武昭王九代孙也。隋末多难，一房被窜於碎叶，流离散落，隐易姓名。故自国朝已来，漏於属籍。神龙初，潜还广汉。因侨为郡人。父客，以逋其邑，遂以客为名。高卧云林，不求禄仕。公之生也，先府君指天枝以复姓，先夫人梦长庚而告祥，名之与字，咸所取象。受五行之刚气，叔夜心高；挺三蜀之雄才，相如文逸。瑰奇宏廓，拔俗无类。少以侠自任，而门多长者车。常欲一鸣惊人，一飞冲天，彼渐陆迁乔，皆不能也。由是慷慨自负，不拘常调，器度宏大，声闻於天。

天宝初，召见於金銮殿，元宗明皇帝降辇步迎，如见园、绮，论当世务，草答蕃书，辩如悬河，笔不停缀。元宗嘉之，以宝床方丈赐食於前，御手和羹，德音褒美。褐衣恩遇，前无比俦。遂直翰林，专掌密命。将处司言之任，多陪侍从之游。他日，泛白莲池，公不在宴。皇欢既洽，召公作序。时公已被酒於翰苑中，仍命高将军扶以登舟，优宠如是。布衣之遇，前所未闻。公自量疏远之怀，难久於密侍，候间上疏，请还旧山。元宗甚爱其才，或虑乘醉出入省中，不能不言温室树，恐掇後患，惜而遂之。

公以为千钧之弩，一发不中，则当摧撞折牙，而永息机用，安能效碌碌者蘇而复上哉！脱屣轩冕，释羁韁鏁，因肆情性，大放於宇宙间。饮酒非嗜其酣乐，取其昏以自豪；作诗非事於文律，取其吟以自适。好神仙非慕其轻举，将以不可求之事求之。其意欲耗壮心，遣馀年也。在长安时，秘书监贺知章号公为谪仙人。吟公《乌栖曲》云：“此诗可以哭鬼神矣。”时人又以公及贺监、汝阳王、崔宗之、裴周南等八人为酒中八仙。朝列赋谪仙歌百馀首。俄属戎马生郊，远身海上，往来於斗牛之分，优游没身。偶乘扁舟，一日千里；或遇胜境，终年不移。时长江远山，一泉一石，无往而不自得也。晚岁度牛渚矶，至姑熟，悦谢家青山，有终焉之志。盤桓庀居，竟卒於此。其生也，圣朝之高士；其死也，当涂之旅人。

代宗之初，搜罗俊逸，拜公左拾遗。制下於彤庭，礼降於元壤。生不及禄，殁而称官，呜呼命欤！

传正共生唐代，甲子相悬，常於先大夫文字中，见与公有浔阳夜宴诗，则知与公有通家之旧。早於人间得公遗篇逸句，吟咏在口。无何，叨蒙恩奖，廉问宣、池。桉图得公之坟墓，在当涂邑。因令禁樵采，备洒扫，访公之子孙，将申慰荐。凡三四年，乃获後女二人，一为陈云之室，一乃刘劝之妻，皆编户甿也。因召至郡庭，相见与语，衣服村落，形容朴野，而进退闲雅，应对详谛，且祖德如在，儒风宛然。问其所以，则曰：“父伯禽，以贞元八年不禄而卒，有兄一人，出游一十二年，不知所在。父存无官，父殁为民，有兄不相保，为天下之穷人。无桑以自蚕，非不知机杼；无田以自力，非不知稼穑。况妇人不任，布裙粝食，何所仰给？俪於农夫，救死而已。久不敢闻於县官，惧辱祖考。乡闾逼迫，忍耻来告。”言讫泪下，余亦对之泫然。因云：“先祖志在青山，遗言宅兆，顷属多故，殡於龙山东麓，地近而非本意。坟高三尺，日益摧圯，力所不及，知如之何。”闻之悯然，将遂其请。因当涂令诸葛纵会计在州，得谕其事。纵亦好事者，学为歌诗，乐闻其语。便道还县，躬相地形，卜新宅於青山之阳，以元和十二年正月二十三日，迁神於此。遂公之志也。西去旧坟六里，南抵驿路三百步。北倚谢公山，即青山也。天宝十二载敕改名焉。因告二女，将改适於士族。皆曰：“夫妻之道命也，亦分也。在孤穷既失身於下俚，仗威力乃求援於他门。生纵偷安，死何面目见大父於地下？欲败其类，所不忍闻。”余亦嘉之，不夺其志，复井税免徭役而已。今士大夫之葬，必志於墓，有勋庸道德之家，兼树碑於道。余才术贫虚，不能两致。今作新墓铭，辄刊二石，一寘於泉扃，一表於道路。亦岘首汉川之义也。庶芳声之不泯焉。文集二十卷，或得之於时之文士，或得之於公之宗族，编缉断简，以行於代。铭曰：

“嵩岳降神，是生辅臣。蓬莱谴真，斯为逸人。晋有七贤，唐称八仙。应彼星象，惟公一焉。晦以麴糵，畅於文篇。万象奔走乎笔端，万虑泯灭乎前。卧必酒甕，行惟酒船。吟风咏月，席地幕天。但贵乎适其所适，不知夫所以然而然。至今尚疑其醉在千日，宁审乎寿终百年。谢家山兮公之墓。异代诗流同此路。旧坟卑庳风雨侵。新宅爽垲松柏林。故乡万里且无嗣，二女从民永於此。猗欤琢石为二碑，一藏幽隧一临歧。岸深谷高变化时，一存一毁名不亏。”
次韵朱同人携妓见访留题
汪晫（宋代）

行过晴溪乌桕弯，清漪犹自照苍颜。□□□□□□□，举酒欣然得绿鬟。

鱼为知机潜别浦，兰因避俗住空山。老夫自觉无多事，且喜宾朋时往还。
满庭芳 师父画骷髅相诱引稍悟
马钰（金朝）

风仙化我，无限词章。仍怀犹豫心肠。儿画骷髅省悟，断制从长。欲待来年学道，恐今年、不测无常。欲来日，恐今宵身死，失却佳祥。管甚儿孙不了，脱家缘街上，恣意猖狂。遣兴云游水历，别是风光。经过无穷腾景，更那堪、得到金方。专一志，炼丹阳，须继重阳。
鹧鸪天 绵州道中
周之琦（清代）

五见樱桃梦欲阑。蚕丛容易片云还。飞凫已觉天衢近，归骑安知蜀道难。

凉意浃，露痕乾。不辞侵晓跨征鞍。轻衫小扇绵州路，瓦鼓听歌豆子山。
故使制置阁学萧公挽章 其一
薛季宣（宋代）

万夫卬止配高山，德望巍峨履道安。容貌訚訚服乡党，风棱道道冠朝端。

凤鸣往格君心正，鹯击曾闻奸胆寒。不相宅家长已矣，空教有识涕澜汍。
竹溪
释普济（宋代）

漱石穿崖落落，随流截流自瞒。
穷到不知源处，风枝雨叶萧然。
枕肱轩
释可湘（宋代）

全身放倒恣憨痴，肘臂分明曲向谁。更要梦中重说梦，我无木枕可来推。
永乐县所居一草一木无非自栽今春悉已芳茂因书即事一章
李商隐（唐代）

手种悲陈事，心期玩物华。柳飞彭泽雪，桃散武陵霞。

枳嫩栖鸾叶，桐香待凤花。绶藤萦弱蔓，袍草展新芽。

学植功虽倍，成蹊迹尚赊。芳年谁共玩，终老邵平瓜。
书孙公谈圃谈圃载子由为黄白术将举火一猫据炉而溺须臾不见
杨万里（宋代）

少许丹砂和水银，鍊成紫磨赚痴人。颍滨莫笑狸奴著，却恐狸奴笑颍滨。
秋日晨与寄楚望
张耒（宋代）

夜雨霁清晓，浮云散凉川。
幽人理青发，汲彼石井泉。
焚香展素帙，持珠讽妙言。
晨晖淡悠扬，秋霞丽绀天。
萎花开露余，孤叶零风前。
感此芳节晚，长啸心悠然。
倾觞散滞念，粲菊留华年。
牢落岁暮心，非君谁与宣。
和沈子寿还朝天集之韵
杨万里（宋代）

愁城不著狂诗客，径超天外华胥国。苦海惟愁热恼人，别有月中水精域。

浣花一老已九京，何人再筑五言城。竹斋衣钵传锦里，咄咄云烟飞落纸。

胸中磊磈有馀地，语下飘萧无俗气。诗坛笔阵制中权，势如常山看率然。

观者堵墙颜色沮，惊闻柘弹金盘句。老夫性癖耽此趣，被渠夜半赤手取。

重阳过了元不知，犹有黄花三两枝。
夜坐观星
戴良齐（宋代）

中夜不能旦，浩荡思无期。
茫茫宇宙间，俯仰伊何时。
起坐凭前栏，粲粲天南垂。
寒芒烛辰尾，岁德何所司。
耿耿独无寐，坐观枢轮移。
更筹忽五唱，空中闻子规。
和人雪意
梅尧臣（宋代）

冻云低垂野，远树昏未分。朝来庭竹上，摵摵霰已闻。

扣门有兵庭，嘉命传相君。趋閤展熊席，卷幔飘炉熏。

桂浆贮榼美，马乳荐实蕡。宾属两三人，从容奉评文。

远稽先儒言，风赋可以群。密置笔与砚，唯待雪雰雰。

雪既不可待，日暮人半醺。明朝获方楮，健思欲凌云。
海珠饯别 其一
岑用宾（明代）

狂澜东注象溟雄，砥柱天南在此中。晓日梵宫销万劫，秋光祖席送孤蓬。

萍踪冉冉随流水，云树茫茫接太空。捧檄不须重怅望，从来清白是家风。
灵岩杂咏再叠沈德潜韵八首 其三 响屧廊
弘历（清代）

灵岩镇古灵，敞景当春敞。山蹊谁藉楩，名尚传屧响。

无人叹露葵，有客寻烟莽。荒幻总虚无，无烦赋伤往。
书文山卷后
谢翱（宋代）

魂飞万里程，天地隔幽明。
死不从公死，生如无此生。
丹心浑未化，碧血已先成。
无处堪挥泪，吾今变姓名。
同诸生登絓月兰若
林鸿（明代）

金人青莲宇，乃在白云里。
久与名僧期，乘闲却来此。
入门闻经梵，絓壁见巾履。
落涧泉影红，侵廊藓花紫。
海天正南豁，一望见千里。
独树川上浮，孤烟岛边起。
予生况多暇，所性乐山水。
真赏非外求，冥心巢居子。
南海送韦七使君赴象州任
陈陶（唐代）

一鹗韦公子，新恩颁郡符。岛夷通荔浦，龙节过苍梧。

地理金城近，天涯玉树孤。圣朝朱绂贵，从此展雄图。
和田伯清见寄
吴芾（宋代）

落笔摛辞烂有章，故应往岁擅文场。
身登霄汉声猷著，兴寄湖山气味长。
无计盍簪同把酒，尚怀扫地对焚香。
依然日暮碧云合，相望回头各一方。
师俭堂
严嵩（明代）

山泉野饭聊今夕，金谷铜驼非故时。随缘自有数椽足，题俭真成一字师。
七月二日上沙夜泛
范成大（宋代）

困倚船窗看斗斜，起来风露满天涯。
亭亭宿鹭明菰叶，闪闪凉萤入稻花。
月下片云应夜雨，山根炬火忽人家。
江湖处处无穷景，半世红尘老岁华。
自开岁阴雨连日未止
陆游（宋代）

江云漠漠雨昏昏，归老山阴学灌园。
十里羊肠仅通路，三家铛灌自成村。
应时餺飥聊从俗，耐久锺馗俨在门。
近县传闻颇多盗，呼儿插棘补颓垣。
送考功武员外学士使嵩山署舍利塔
张说（唐代）

怀玉泉，恋仁者，寂灭真心不可见，空留影塔嵩岩下。

宝王四海转千轮，金昙百粒送分身。山中二月娑罗会，

虚呗遥遥愁思人。我念过去微尘劫，与子禅门同正法。

虽在神仙兰省间，常持清净莲花叶。来亦好，去亦好，

了观车行马不移，当见菩提离烦恼。
和白乐天二首写怀仍效其体 其一
程俱（宋代）

莫把蓍龟更问天，向来心事已萧然。尘中惝恍常如失，梦里呻吟半不眠。

三径松筠终问舍，五湖烟水不须钱。艾耆相去能多少，早拟悬车十五年。
次秀野沧波馆刈麦二诗 其二
朱熹（宋代）

贻牟夙昔但声歌，今见郊园乐事多。且喜瓯窭符善祷，未须芦事颦妖娥。

霞觞政自誇真一，香钵何烦问毕罗。我欲卖刀来学稼，不知还许受廛么。
唐衣二首
刘克庄（宋代）

传来两个诗翁像，吾制冠裳略放他。
华似庄农加盛服，清于朝士赐香罗。
儒衣曾有髠钳者，公衮其如跋疐何。
皂缘黄紽安且吉，不妨藉草更眠莎。
将出都门留别彭衣春韩公复李西园罗台山
彭绍升（清代）

我怀江海意，未免念离群。落叶辞庭树，秋山带暮云。

春明同作客，樽酒更酬君。为有平生事，行藏了不分。
初五夜月
苏福（明代）

浮云散尽碧天西，那处佳人露只眉。正可开樽邀客饮，只愁易落不迟迟。
春晴野步
曹勋（宋代）

春风摇天宇，散策喜徐步。
乐与二三子，绿草池塘路。
鸠鸣桑枯春，川阔牛羊暮。
眷言益妍暖，更约穷逸趣。
剿番行
洪繻（清代）

山獠穷居深山中，亘古不与秦人通。重重叠嶂云烟阻，缈缈危峦霜雪封。

生聚虽如三僰众，杀锋未似五溪凶。如何下策用火攻，西海直侵东海东。

不比牂牁下庄蹻，岂同巴蜀通唐蒙。忆昔汉家天子诏，划将瓯脱为边徼。

侏离有语安耕猎，烽燧无熇封岭峤。南北輴蛮虽棱威，中央靡草未原燎。

长与深林养鹿茸，何事将军誇◆鹞。乃今穷兵踏◆◆，炮火所飞狐狸叫。

重崖阴阴无日曜，滚滚溪流石陡峭。暑寒不时风叫窱，冰块纷纷随潦漂。

役夫开道身虺隤，兵士重毡镜远眺。酒保技师收厚利，台人号咷倭人笑。

台人久作釜中鱼，生番熟番奚安居。耕地一蹂无秸粒，山庐一火无籧篨。

番人逃窜成猿狙，山中来往随豪猪。可怜千炮深箐溜，顿使三危众骨菹。

回视番巢万蚁垤，一朝如蚁遭扫穴。白石苔封苦役骸，青山瀑泻藤猺血。

花莲港与合欢山，两军遥举互包截。东西战队未双连，南北挽输劳九折。

寄言番妇莫冤啼，嗟我周黎亦靡孑。
探梅
熊禾（元代）

我归及初夏，正值梅黄时。
曾得二三友，共赋梅仁诗。
当时梅树二，捋实攀条枝。
顾此廊庙物，弃之或涂泥。
岂不盘实供，酸涩终见遗。
古来偶不遇，物理亦可推。
凉风八九月，叶尽条枝痿。
精华虽内腴，知者良亦希。
而况腔壳中，认此一性微。
古今咏梅者，此趣谁得知。
仁者天地心，生生无穷期。
维此生之性，物物皆有之。
安得似此梅，独秉纯阳姿。
一枝一太极，静动常相随。
却於坤复间，微微见端倪。
凝阴不翕固，阳德无繇施。
所以探梅人，用意常在兹。
清霜十月旦，吟边发新题。
梅亦顾我笑，笑我世俗为。
无华亦无实，此境正自奇。
半年不我问，觌面当何辞。
见花始知树，识趣毋乃卑。
我今对梅语，此道何足疑。
自守固尔分，求知岂其宜。
伯夷合饿死，箕子当明夷。
啮雪海上郎，履霜野中儿。
今我故来意，岂伊常情窥。
入冬雨霜多，玄冥张其威。
婉娈荆棘间，正恐不自持。
探梅愿梅早，我独愿梅迟。
腊前与冬后，生意真如丝。
微阳不爱护，迓续今其谁。
忆昔少年日，看花来京师。
买舟西湖上，曾造孤山涯。
孤山不可往，葛岭高巍巍。
豺枭正嘷舞，龙鵷何处飞。
不待岁月换，已觉人民非。
逋仙唤不起，岁晏亦径归。
归来三十年，清梦常依依。
春事有代换，梅心无改移。
春光年年有，我发自早衰。
但与梅久要，处处不暂离。
所至必种梅，殷勤废培滋。
培滋不见盛，雪压还霜欺。
气候固多乖，人事亦如违。
行行去寻芳，三年海南陲。
雪霜不到地，生意当融怡。
旧来种梅处，更自荒弗治。
甚者斧为薪，令人重怀悲。
拂衣归去来，天风吹人衣。
舍南有古树，久矣阅岁期。
至刚肯受磷，至洁宁为缁。
廊庙未觉高，山林岂云卑。
但得余蔕在，一任羌管吹。
明年烟雨中，青子还累累。
更看萌蘖生，生性常不亏。
新极连旧根，不断生生机。
生机日以长，清阴渐成蹊。
从此种千树，春暗花垂垂。
东风一解冻，万卉纷芳菲。
途中对雪
晁说之（宋代）

残岁初霙慰所思，征衣坂路固无奇。
漫知谢女能联句，安得颜儿与接诗。
嵩岳梦中宜寂寂，雕山眼底尚迟迟。
明年花发应如许，坐搅游蜂忆此时。
因事
释德洪（宋代）

太平无事僧，死时是今日。逢缘不借中，无间功不立。
木兰花
佚名（宋代）

东风昨夜归来後。景物便为春意候。金丝齐奏喜新春，愿介香意千岁寿。
寻花插破桃枝臭。造化工夫先到柳。熔酥剪彩恨无香，且放真香先入酒。
句 其三
李堪（宋代）

雷风有约春虬起，霜露无情紫蕙枯。
送李审言殿丞归河阳
梅尧臣（宋代）

大河冬合时，上可驰车马。
子归从桥安，黄流在冰下。
况命使於家，其美世为寡。
是宜饬以行，慰此怀慕者。
秋日偶成
丘吉（明代）

江城开近白鸥沙，帘幕风凉秋满家。
昨日邻姬新压酒，小槽一夜落莲花。
十一月六日初度与客饮散独坐诵太白紫极宫诗有感次韵
文徵明（明代）

西风自何来，吹我檐下竹。更阑客已散，夜色悽可掬。

起行照疏灯，履影不愧独。百年已强半，大梦才信宿。

老作负辕驹，无疑我何卜。圆影有盈虚，逝水无终复。

天道良不私，吾人自倾覆。岂无径路趋，思之亦云熟。
甘露寺
胡宿（宋代）

宝势穷吴地，寒流对楚邦。一峰惊佛刹，万象入僧窗。

落日衔遥树，晴虹画半江。海门秋色近，翠朵自成双。
闽中晓晴赏牡丹
白玉蟾（宋代）

晴窗冉冉飞尘喜，寒砚微微暖气神。
唤醒东吴天外梦，化为南越海边春。
句 其三
华镇（宋代）

谢公白首乘轩地，长记沧波洗屐时。
林德祖有诗寄光禄蒋卿梦锡阶及送朱博士骏发终篇皆见及次韵寄怀 其一
程俱（宋代）

闭门那复赋三都，传世何妨强著书。东海遗荣行路叹，南山归隐故人疏。

尚平婚嫁无馀累，摩诘身心即净居。六十挂冠虽早计，绝胜衔索泣枯鱼。